Kabinetskommeling, kragminister ‘kom taamlik gou’Vincent Magwenya (Foto: Siyabulela Duda/GCIS) Pres. Cyril Ramaphosa is bewus van die dringendheid om die nuwe minister van elektrisiteit aan te stel en sy kabinetskommeling af te handel. Volgens Vincent Magwenya, Ramaphosa se woordvoerder, sal daar “taamlik gou” aankondigings in dié verband gemaak word gegewe die dringendheid om die nuwe minister aan te stel en met inagneming van die energiekrisis. Magwenya het Sondag die media toegespreek tydens ŉ mediakonferensie by die Uniegebou. “Suid-Afrika staar ŉ reusekrisis in die gesig, wat beide ekonomiese en maatskaplike stabiliteit bedreig. In oorleg met sake-, arbeids-, geloofsleiers, gemeenskapsorganisasies en die presidensiële koördineringsraad is pres. Ramaphosa aangemoedig om dapper maatreëls in te stel wat die huidige elektrisiteitskrisis effektief sal hanteer,” het Magwenya gesê met verwysing na die verklaring van ŉ nasionale ramptoestand. “Die president het op ŉ gewaagde wyse gereageer, beide in terme van kapasiteit om die krisis op te los deur die skepping van ŉ toegewyde ministerie van elektrisiteit in die presidensie wat met die Nasionale Energiekomitee sal saamwerk en die toepaslike instaatstelling deur die verklaring van ŉ ramptoestand. Pres. Cyril Ramaphosa. (Foto: Twitter / Cyril Ramaphosa) “Die impak van kragonderbrekings op voedselsekerheid, watervoorsiening, lewensbestaan, mense se gesondheid en die ekonomie vereis dat alle Suid-Afrikaners saamstaan rakende die pogings wat aan die gang is. Dit is nie die tyd vir vingerwys of polities gemotiveerde hofaksies of wetgewing nie.” Volgens Magwenya is dit tyd om verby ideologiese en politieke verskille te kyk en saam te werk in die belang van die land, die groei van die ekonomie en die handhawing van lewensbestaan. “Selfs van diegene wat bedenkinge het oor die benadering wat die president gekies het, word verwag om aan te sluit en skouer aan die wiel te sit, want uiteindelik werk ons almal na dieselfde doel.” Oor kommer dat die ramptoestand misbruik sal word vir korrupsie, het Magwenya gesê die president het maatreëls aangekondig om enige vorm van misbruik te hanteer. “Bo en behalwe dat die ouditeur-generaal verskeie prosesse fyn dophou, verwag die president dat wetstoepassingsagentskappe waaksaam sal wees en vinnig sal optree in die hantering van diegene wat probeer om voordeel te trek uit die situasie.”